En ur vezañ beuzet er c'henwerzh-frank bedel, harz ebet evit e wareziñ, en deus kollet armerzh Breizh e c'hallusted da ginnig d'ar Vrezhoned diazezoù o ezhommoù, hep tremen dre enporzhiadurioù dreistreizh, tra m'eo aozet e genderc'h hervez ezhommoù ar marc'had bedel. Kenderc'hiñ a ra Breizh traoù ha ne vevez ket, tra ma vevez traoù ha ne genderc'h ket...    N'eus ket anv amañ eus nac'hañ an darempredoù gant an diavaez: an emvasterezh klok n'eo na gallus, na hetus zoken. Ret eo avat bevennañ pouez ar c'henwerzh etrevroadel d'ar retvezhioù anatañ. E pep bro ez eus hag e vo atav war un dro ur marc'had diabarzh hag ur c'henwerzh gant an diavaez. Ar c'hementad etre an div lodenn-se a gemm avat. Stourm a reomp evit ma vefe  kementad ar marc'had diabarzh ar brasañ ar gwellañ. Bez e c'heller e greskiñ gant daou zoare kenstur:    . En ur atizañ ar Vrezhoned da veveziñ da gentañ ar pezh a genderc'h hor bro.    . En ur harpañ embregerezhioù hor bro da genderc'hiñ ar pezh a zo ret d'ar Vrezhoned beveziñ ha ne vez ket kenderc'het e Breizh evit ar c'houlz c'hoazh, da skouer gant disammadurioù-tailhoù, pe gant skoazelloù-arc'hant zoken, evit lañs an obererezhioù armerzhel-se    Ret eo difenn ivez an armerzh  lec'hel diorret e framm ar REL ("Reizhiadoù Eskemm Lec'hel")